ན་མོ་ཨ་མི་ཏ་བྷཱ་ཡ།བློ་བཟང་མཁྱེན་པའི་མེ་ལོང་དྲི་མེད་ངོས།།རྒྱལ་ཀུན་གསང་གསུམ་གྲགས་པའི་གཟུགས་མཚར་བཀྲ།།རིགས་གསུམ་སྒྱུ་མའི་འཕྲུལ་འཛིན་ཐུབ་དབང་གི།བྱིན་རླབས་བདུད་རྩིའི་གཟེགས་མ་ཆར་དུ་ཕོབ།།མདོ་རྒྱུད་རིག་པའི་གཡུ་རལ་གནམ་དུ་གསིག།ཕས་རྒོལ་གཟིར་བའི་གད་རྒྱངས་འབྲུག་སྟོང་ལྡིར།།ལོག་སྨྲའི་དོན་སྙིང་ལྐོག་མར་འབྱིན་མཛད་པ།།མཁས་གྲུབ་སྨྲ་བའི་སེང་གེ་བསྔགས་པའི་ཕུལ།།དུས་མཐར་བསྟན་ལ་གཅེས་པའི་སྲིད་མིག་གི།འོད་རླབས་འཇིག་རྟེན་གསུམ་གྱི་ཁོངས་བརྒལ་བ།།སྣང་བ་མཐའ་ཡས་ཆོས་ཀྱི་རྒྱལ་མཚན་མཆོག།རིས་མེད་འགྲོ་འདིའི་གཙུག་གི་ལྷུན་པོར་མཆོད།།འོད་དཔག་མེད་མགོན་མི་ཡི་གར་ཟློས་པས།།ལུང་རྟོགས་ཆོས་ཀྱི་རྒྱལ་མཚན་དར་བོ་ཆེ།།འཛམ་གླིང་ཁྱོན་དུ་སྒྲེང་བའི་ཐུགས་བསྐྱེད་ཅན།།ལྷ་མིའི་བསོད་ནམས་ཞིང་དུ་བྱོན་འདི་རྨད།།གང་ཡང་ཕྱོགས་བཅུ་ནམ་མཁའི་མཐར་གཏུགས་པར།།ཆོས་ཀྱི་རྒྱལ་མཚན་ལེགས་པར་འཛུགས་ཞེས་པའི།།མཚན་རབ་བརྗོད་པའི་རྡོ་རྗེའི་གསུང་དབྱངས་འདིས།།མགོན་ཁྱོད་ལུང་དུ་བསྟན་པར་སྙིང་ནས་སེམས།།མཚན་དཔེ་ལྡན་པའི་སངས་རྒྱས་ཀུན་གྱིས་ཀྱང་།།སཱལའི་ལྗོངས་འདི་ཅི་དགར་བོར་བ་ན།།ཐུགས་རྗེའི་གཏེར་མཛོད་ཟླ་བྲལ་ཁྱོད་གཅིག་པུས།།སྦྱན་རས་བཙས་བའི་བཀའ་དྲིན་བསམ་ལས་འདས།།དྲག་པོ་ཞེས་བྱ་གསེར་སྦྱངས་སྤྲེའུའི་ལོར།།གཡར་མོ་ཐང་གི་ནོར་འཛིན་ཐིག་ལེའི་གཞིར།།ཞབས་མཐིལ་འཁོར་ལོའི་རི་མོ་རྩིབས་སྟོང་བ།།འཕོས་པའི་དགེ་མཚན་གཏམ་གྱི་སྙིང་བོ་སྟེ།།ཁྱད་པར་དངོས་སུ་མཐོང་ཞིང་ཐོས་པ་ཡི།།མཛད་ཆེན་གངྒཱའི་རླབས་འཕྲེང་ལས་ཐོན་པའི།།བསྟན་དང་འགྲོ་ལ་ཡོངས་སྨིན་བདུད་རྩིའི་ཆབ།།བདག་བློའི་བུམ་བཟང་ལྟོ་བར་ཡོངས་སུ་བསྐྱིལ།།ཡན་ལག་བརྒྱད་ལྡན་འཆི་གསོའི་ཐིགས་ཕྲེང་དེ།།རང་དང་སྐལ་མཉམ་གཞན་ལའང་འགྱེད་སླད་དུ།།ཡི་གེའི་ཟེའུ་འབྲུ་ཆགས་པའི་ཨུཏྤལ་གྱི།།རྣ་ལོང་ཕྱོགས་ཀྱི་བུ་མོར་བདག་གིས་སྦྱིན།།འདི་ནི་མ་བརྟགས་ཉམས་དགའི་གླུ་ངག་མ་ཡིན་ལྷ་ཆེན་ཚངས་པའི་གྲེ་འགྱུར་ཏེ།།གང་བྱུང་ཚིག་སྡེབ་བཅོས་མའི་ངག་རྩོམ་མ་ཡིན་མཚོ་བྱུང་སྒེག་མོ་དགྱེས་པའི་དབྱངས།།འབྲེལ་མེད་བྱུང་རྒྱལ་སྨྲ་བའི་ཅ་ཅོ་མ་ཡིན་འཕགས་ཆེན་དམ་པའི་རྟོགས་པ་བརྗོད།།རབ་བཏགས་ཕུལ་བྱུང་ཚིག་གིས་འུད་སྒྲོགས་མ་ཡིན་བདེན་དོན་ལྷུགས་པོའི་བརྗོད་བྱས་ཕྱུག།བསྙོན་དོར་གཟུགས་ཅན་གྱི་རྒྱནརོ་འཛིན་གློག་ཞགས་འཁྱུག་པ་དོན་ཡོད་ཕྱིར།།ཐམས་ཅད་གཟིགས་པའི་རྟོགས་བརྗོད་ཆ་ཙམ་ཞིག།དབྱངས་ཅན་ཕང་འགྲོའི་རྒྱུད་དུ་དྲངས་པ་ལ།།དད་ལྡན་རྣ་བས་ཡུད་ཙམ་གསན་པར་རིགས།།ཞེས་བྱ་བ་ནི་དམ་པའི་ཞིང་ལ་མཆོད་པར་བརྗོད་པ་དང་བརྗོད་བྱ་ཕུན་སུམ་ཚོགས་པའི་གླེང་སློང་བའི་ངོ་མཚར་བའི་གཏམ་སྟེ་དང་པོའོ།།།།